Avainsanat

Tiivistelmä



Avainsanat

1. Oikeudenkäyntimenettely - Ennakkoratkaisu - Pelkän ennakkoratkaisupyynnön olemassaoloon perustuva yhteisöjen tuomioistuimen toimivalta

(ETY:n perustamissopimuksen 177 artikla)

2. Oikeudenkäyntimenettely - Ennakkoratkaisu ETY:n perustamissopimuksen tulkinnasta - Kansallisen tuomioistuimen esittämä ennakkoratkaisupyyntö - Perustamissopimuksessa määräämätön muoto

(ETY:n perustamissopimuksen 177 artikla)

3. Oikeudenkäyntimenettely - Ennakkoratkaisu ETY:n perustamissopimuksen 85 artiklan ja sitä seuraavien artiklojen tulkinnasta - Aiheellinen pyyntö

(ETY:n perustamissopimuksen 177 artikla)

4. Oikeudenkäyntimenettely - Ennakkoratkaisu - Yhteisöjen tuomioistuimen toimivalta - Rajoitukset

(ETY:n perustamissopimuksen 177 artikla)

5. Kilpailu - ETY:n perustamissopimuksen 85 artikla - Välitön sovellettavuus

6. Kilpailu - ETY:n perustamissopimuksen 85 artiklassa tarkoitetut sopimukset ja päätökset - Mitättömyyden puuttuminen - Oikeusvarmuuden periaate

7. Kilpailu - ETY:n perustamissopimuksen 85 artiklassa tarkoitetut sopimukset ja päätökset - 85 artiklan oikeusvaikutukset ennen täytäntöönpanoasetuksen voimaantuloa

8. Kilpailu - ETY:n perustamissopimuksen 85 artiklassa tarkoitetut sopimukset ja päätökset - Täytäntöönpanoasetus - Voimaantulo - Vaikutukset

9. Kilpailu - ETY:n perustamissopimuksen 85 artiklassa tarkoitetut sopimukset ja päätökset - Ulottuvuus suhteessa ilmoittamattomien sopimusten ja päätösten mitättömyyteen

(ETY:n perustamissopimuksen 85 ja 86 artiklan täytäntöönpanoasetuksen 5 artikla)

Tiivistelmä

1. Perustamissopimuksen mukaisesti yhteisöjen tuomioistuimella on toimivalta pelkästään 177 artiklassa tarkoitetun ennakkoratkaisupyynnön perusteella ilman, että yhteisöjen tuomioistuimen olisi tutkittava, onko kansallisen tuomioistuimen päätös kansallisen lainsäädännön mukaisesti lainvoimainen.

2. Perustamissopimuksessa ei nimenomaisesti tai epäsuorasti määrätä, missä muodossa kansallisen tuomioistuimen on esitettävä ennakkoratkaisupyyntönsä. Koska perustamissopimuksen 177 artiklan sanamuoto "perustamissopimuksen tulkinta" voi itsessään olla tulkinnan kohteena, kansallinen tuomioistuin voi muotoilla pyyntönsä suorasti ja yksinkertaisesti niin, että yhteisöjen tuomioistuimen tehtäväksi jää ratkaista tämä pyyntö ainoastaan oman toimivaltansa rajoissa, eli ainoastaan siltä osin kuin pyynnössä on kysymys perustamissopimuksen tulkinnasta.

3. Jopa siinä tapauksessa, että 85 artiklan ja sitä seuraavien artiklojen soveltaminen kuuluisi kansallisille viranomaisille, perustamissopimuksen tulkintaa koskevaa 177 artiklaa sovelletaan kuitenkin niin, että kansallisella tuomioistuimella on, tapauksen mukaan, mahdollisuus tai velvollisuus pyytää ennakkoratkaisua. Sekä 177 artiklan sanamuoto että merkitys tukevat tällaista päätelmää. Kyseinen määräys ei ensinnäkään sisällä yhtään 85 artiklaa ja sitä seuraavia artikloja koskevaa rajoitusta, ja toisaalta 177 artiklassa tarkoitettu oikeuskäytäntöjen yhdenmukaistaminen on erityisen tärkeää tapauksissa, joissa perustamissopimuksen soveltaminen on uskottu kansallisille viranomaisille.

4. Pääasian tosiseikkojen alustava tutkiminen ja arviointi ei kuulu perustamissopimuksen 177 artiklan nojalla ratkaisunsa tekevän yhteisöjen tuomioistuimen toimivaltaan.

5. Perustamissopimuksen 88 ja 89 artiklassa annetaan kansallisille viranomaisille ja komissiolle toimivaltaa 85 artiklan soveltamista varten, ja kyseisissä määräyksissä oletetaan 85 artiklan olevan sovellettavissa perustamissopimuksen voimaantulosta lähtien.

6. Jos tiettyjä sopimuksia pidettäisiin mitättöminä ennen kuin olisi mahdollista tietää ja todeta, mihin sopimuksiin 85 artiklaa sovelletaan, toimittaisiin vastoin perustamissopimuksen soveltamisessa oikeussääntönä noudatettavaa oikeusvarmuuden yleistä periaatetta.

7. Siihen saakka, kunnes perustamissopimuksen 87 artiklassa sekä 85 artiklan 3 kohdassa tarkoitettu asetus tulee voimaan, perustamissopimuksen 85 artiklan 2 kohdan oikeusvaikutukset kohdistuvat ainoastaan sellaisiin sopimuksiin ja päätöksiin, joiden osalta jäsenvaltioiden viranomaiset ovat perustamissopimuksen 88 artiklan perusteella nimenomaisesti päättäneet, että ne kuuluvat 85 artiklan 1 kohdan soveltamisalaan ja että ne eivät voi olla 85 artiklan 3 kohdassa tarkoitetun julistuksen kohteena, tai joiden osalta komissio on 89 artiklan 2 kohdan nojalla tehdyllä päätöksellä todennut, että ne ovat 85 artiklan vastaisia.

8. Perustamissopimuksen 85 artiklan 1 kohdassa määrätyn kiellon soveltamisalaan kuuluvia ja perustamissopimuksen 85 ja 86 artiklan ensimmäisen täytäntöönpanoasetuksen voimaan tullessa olemassa olevia sopimuksia ja päätöksiä ei voida pitää mitättöminä, jos niistä on kyseisen asetuksen 5 artiklan mukaisesti ilmoitettu asetetussa määräajassa, ellei komissio päätä, että niistä ei voida tehdä 85 artiklan 3 kohdassa määrättyä päätöstä ja että niihin ei voida soveltaa kyseisen asetuksen 7 artiklan 1 kohtaa, tai elleivät jäsenvaltioiden viranomaiset päätä käyttää perustamissopimuksen 88 artiklassa sekä kyseisen asetuksen 9 artiklassa niille annettua toimivaltaa.

9. Perustamissopimuksen 85 artiklan 1 kohdan kiellon soveltamisalaan kuuluvat ja perustamissopimuksen 85 ja 86 artiklan ensimmäisen täytäntöönpanoasetuksen voimaan tullessa olemassa olevat ja kyseisen asetuksen 5 artiklan 2 kohdan soveltamisalaan kuulumattomat sopimukset ja päätökset, joista ei ole ilmoitettu asetetussa määräajassa kyseisen asetuksen 5 artiklan 1 kohdan mukaisesti, ovat mitättömiä kyseisen asetuksen voimaantulosta lähtien.